
Tisztviselő eladó? Az Európai Unió forgóajtó-problémája

Dolgozatomban az úgynevezett forgóajtó-jelenség hatásait és jogi szabályozottságát vizsgáltam az Európai Unió vonatkozásában. Ennek adekvát feltárásához elsődleges és másodlagos uniós jogi aktusokat, az intézmények különféle közleményeit, civil- és nemzetközi szervezetek jelentéseit és főleg angol nyelvű szakirodalmat használtam. Tekintettel arra, hogy az etikai szabályozás nemrégiben jelentős újításon ment keresztül hatályos magyar szakirodalom nem lelhető még fel a témában.
A kutatás során kiemelt jelentőséget tulajdonítottam a következetes és alapos fogalomhasználatnak, ennek érdekében a forgóajtó-jelenség saját definícióját is megalkottam. Ezután meghatároztam a jelenség által okozott lehetséges problémák fő területeit és azt a gyakorlatból vett példákkal támasztottam alá. Ki kell emelnem a volt uniós tisztségviselőkre vonatkozó etikai szabályok beható feltárását és elemzését, melynek körében megállapítottam, hogy a jelenleg hatályos normaanyag egyrészt ineffektív, másrészt végrehajthatatlan.
A pályamunka legfőbb eredményének a de lege ferenda javaslatok széles körét titulálnám. Ezeket az Európai Unió egészének, valamint intézményrendszerének és az uniós polgárok jogainak védelmére alapozva alakítottam ki. Fő céljuk a forgóajtó-szabályozás hatékonyságának, ellenőrizhetőségének és végrehajthatóságának javítása, egyúttal a vizsgált intézmények „jó gyakorlatának” és a szakirodalom konstruktív ajánlásainak beépítése a joganyagba.



